Avainsanat

Tiivistelmä



Avainsanat

1 Jäsenyysvelvoitteiden noudattamatta jättämistä koskeva kanne - Oikeudenkäyntiä edeltävä menettely - Jäsenvaltiolla ei ole velvollisuutta esittää kaikkia puolustautumisperusteitaan

(EY:n perustamissopimuksen 169 artikla (josta on tullut EY 226 artikla))

2 Jäsenvaltiot - Velvoitteet - Jäsenyysvelvoitteiden noudattamatta jättämisen perustelut - Edellytykset yleisestä turvallisuudesta johtuvien vaatimusten hyväksymiselle

(EY:n perustamissopimuksen 36, 48, 56 ja 223 artikla (joista on muutettuina tullut EY 30, EY 39, EY 46 ja EY 296 artikla) sekä 169 ja 224 artikla (joista on tullut EY 226 ja EY 297 artikla))

3 Verotus - Jäsenvaltioiden lainsäädännön yhdenmukaistaminen - Liikevaihtovero - Yhteinen arvonlisäverojärjestelmä - Jäsenvaltioiden oikeus pitää voimassa tiettyjä siirtymävaiheen vapautuksia - Soveltamisala - Uusien vapautusten käyttöön ottamista ei voida hyväksyä

(Neuvoston direktiivin 77/388/ETY 28 artiklan 3 kohdan b alakohta)

4 Verotus - Jäsenvaltioiden lainsäädännön yhdenmukaistaminen - Liikevaihtovero - Yhteinen arvonlisäverojärjestelmä - Kuudennessa direktiivissä säädetyt vapautukset - Liitteessä F olevissa 23 ja 25 kohdassa tarkoitettujen, ilma-aluksia ja sota-aluksia koskevien tiettyjen liiketoimien vapauttamista ei voida laajentaa sotilaskäyttöön tarkoitettuun materiaaliin

(Neuvoston direktiivin 77/388/ETY 28 artiklan 3 kohdan b alakohta ja liitteessä F olevat 23 ja 25 kohta)

Tiivistelmä

1 Kun kanne on nostettu perustamissopimuksen 169 artiklan (josta on tullut EY 226 artikla) perusteella, puolustautumisoikeuksien kunnioittamista koskevaa yleistä periaatetta rikkomatta ei voida vaatia, että kyseisen jäsenvaltion olisi täytynyt vedota esittämiinsä puolustautumisperusteisiin jo oikeudenkäyntiä edeltävässä menettelyssä. Sen jälkeen kun oikeudenkäynnin kohde on tässä menettelyssä selkeästi määritelty, jäsenvaltiolla on puolustautuakseen oikeus vedota kaikkiin sen käytettävänä oleviin perusteisiin, eikä se ole minkään menettelysäännön nojalla velvollinen esittämään oikeudenkäyntiä edeltävän vaiheen aikana kaikkia väitteitään.

2 Perustamissopimuksen määräykset poikkeuksista, joita sovelletaan tilanteissa, joissa yleinen turvallisuus voi vaarantua, eli 36, 48, 56 ja 223 artikla (joista on muutettuina tullut EY 30, EY 39, EY 46 ja EY 296 artikla) ja 224 artikla (josta on tullut EY 297 artikla) koskevat tarkasti rajattuja poikkeustilanteita, ja tämän rajoitetun luonteen vuoksi poikkeuksia ei voida tulkita laajasti.

Jäsenvaltion, joka aikoo vedota näihin poikkeuksiin, on perustellakseen sen, että se ei ole noudattanut velvollisuuksiaan, siten esitettävä näyttö siitä, että sen toimilla ei ylitetä edellä mainittuja tilanteita koskevia rajoja.

3 Jäsenvaltio, joka on jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY mukaisesti säätänyt tietyt toimet arvonlisäverollisiksi, ei tämän jälkeen voi vapauttaa näitä toimia verosta vedoten direktiivin 28 artiklan 3 kohdan b alakohdan mukaiseen oikeuteen jatkaa siirtymäkautena direktiivin liitteessä F mainittujen liiketoimien vapauttamista verosta.

4 Jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 28 artiklan 3 a kohtaa, joka lisättiin direktiivillä 91/680/ETY ja jossa Espanjan kuningaskunnan sallitaan vapauttaa arvonlisäverosta liitteessä F olevissa 23 ja 25 kohdassa tarkoitetut liiketoimet eli ilma-aluksia ja sota-aluksia koskevat liiketoimet, on poikkeuksena tulkittava suppeasti. Espanjan kuningaskunta ei ole noudattanut direktiivin mukaisia velvoitteitaan, koska se on vapauttanut arvonlisäverosta sellaisten aseiden, ammusten ja ainoastaan sotilaskäyttöön tarkoitetun materiaalin maahantuonnin ja yhteisöhankinnat, jotka eivät ole ilma-aluksia tai sota-aluksia.